CELEX: 32021D0044
Language: mt
Date: 2021-01-19 00:00:00
Title: Id-Deċiżjoni ta’ Implimentazzojni tal-Kummissjoni (UE) 2021/44 tad-19 ta’ Jannar 2021 fir-rigward tal-awtorizzazzjoni għall-Italja biex tkompli tuża ċerti stimi approssimattivi għall-kalkolu tal-bażi tar-riżorsi proprji tal-VAT fir-rigward tat-trasport tal-passiġġieri sa tmiem l-2024 (notifikata bid-dokument C(2021) 71) (it-test bit-Taljan biss huwa awtentiku)

21.1.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 20/1
               
            
         ID-DEĊIŻJONI TA’ IMPLIMENTAZZOJNI TAL-KUMMISSJONI (UE) 2021/44
         tad-19 ta’ Jannar 2021
         fir-rigward tal-awtorizzazzjoni għall-Italja biex tkompli tuża ċerti stimi approssimattivi għall-kalkolu tal-bażi tar-riżorsi proprji tal-VAT fir-rigward tat-trasport tal-passiġġieri sa tmiem l-2024
         
            
               (notifikata bid-dokument C(2021) 71)
            
         
         (it-test bit-Taljan biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
         Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta’ Mejju 1989 dwar l-arranġamenti uniformi definittivi għall-ġbir ta’ riżorsi proprji li jakkumulaw mit-taxxa tal-valur miżjud (1), u b’mod partikulari t-tieni inċiż tal-Artikolu 6(3) tiegħu,
         Wara li kkonsultat mal-Kumitat Konsultattiv dwar Riżorsi Proprji,
         Billi:
         
                     (1)
                  
                  
                     Skont l-Artikolu 371 tad-Direttiva tal-Kunsill 2006/112/KE (2), l-Istati Membri li, fl-1 ta’ Jannar 1978, kienu jeżentaw it-tranżazzjonijiet elenkati fil-Parti B tal-Anness X ta’ dik id-Direttiva, jistgħu jkomplu jeżentaw dawk l-attivitajiet, skont il-kundizzjonijiet li japplikaw fl-Istat Membru konċernat f’dik id-data. F’konformità mal-Artikolu 2(2) tar-Regolament (KEE, Euratom) Nru 1553/89, dawk it-tranżazzjonijiet iridu jitqiesu għad-determinazzjoni tal-bażi tar-riżorsi proprji tat-taxxa fuq il-valur miżjud (VAT).
                  
               
                     (2)
                  
                  
                     Permezz tad-Deċiżjoni ta’ Implimentazzjoni tal-Kummissjoni (UE, Euratom) 2015/2190 (3) l-Italja kienet awtorizzata li tuża estimi approssimattivi fir-rigward tat-trasport tal-passiġġieri u tranżazzjonijiet oħra imsemmija fil-punt (10) tal-parti B tal-Anness X tad-Direttiva 2006/112/KE għall-finijiet tal-kalkolu tal-bażi tar-riżorsi proprji tal-VAT mill-1 ta’ Jannar 2015 sal-31 ta’ Diċembru 2019.
                  
               
                     (3)
                  
                  
                     Fl-ittra tagħha tat-2 ta’ April 2019, l-Italja talbet awtorizzazzjoni mill-Kummissjoni biex tkompli tuża ċerti estimi approssimattivi għall-kalkolu tal-bażi tar-riżorsi proprji tal-VAT. B’mod partikolari, l-Italja m’hix f’pożizzjoni li tagħmel il-kalkolu preċiż tal-bażi tar-riżorsi proprji tal-VAT għat-tranżazzjonijiet imsemmija fil-punt (10) tal-Parti B tal-Anness X tad-Direttiva 2006/112/KE fir-rigward tat-trasport tal-passiġġieri u tranżazzjonijiet imsemmija f’dak il-punt. Kalkolu bħal dan x’aktarx li jinvolvi piż amministrattiv mhux ġustifikat meta wieħed iqis l-effett ta’ dawk it-tranżazzjonijet fuq il-bażi totali tar-riżorsi proprji tal-VAT tal-Italja. L-Italja hi fil-pożizzjoni li tagħmel kalkolu billi tuża stimi approssimattivi għal din il-kategorija ta’ tranżazzjonijiet. Għalhekk jenħtieġ li l-Italja tkun awtorizzata tkompli tikkalkula l-bażi tar-riżorsi proprji tal-VAT billi tuża stimi approssimattivi fir-rigward tat-trasport tal-passiġġieri u tranżazzjonijiet oħra msemmija fil-punt (10) tal-Parti B tal-Anness X tad-Direttiva 2006/112/KE.
                  
               
                     (4)
                  
                  
                     Għall-finijiet ta’ trasparenza u ċertezza legali, hu xieraq li jkun hemm limitu ta’ żmien għal-applikabilità tal-awtorizzazzjoni,
                  
               ADOTTAT DIN ID-DEĊIŻJONI:
         
            Artikolu 1
            Biex tiġi kkalkulata l-bażi tar-riżorsi proprji tal-VAT mill-1 ta’ Jannar 2020 sal-31 ta’ Diċembru 2024, l-Italja hija awtorizzata li tuża stimi approssimattivi fir-rigward tat-trasport tal-passiġġieri u tranżazzjonijiet oħra kif imsemmi fil-punt (10), il-Parti B, tal-Anness X tad-Direttiva 2006/112/KE.
         
         
            Artikolu 2
            Din id-Deċiżjoni hija indirizzata lir-Repubblika Taljana.
         
         
            Magħmul fi Brussell, id-19 ta’ Jannar 2021.
            
               
                  Għall-Kummissjoni
               
               Johannes HAHN
               
                  Membru tal-Kummissjoni
               
            
         
         
            (1)  ĠU L 155, 7.6.1989, p. 9.
         
            (2)  Id-Direttiva tal-Kunsill 2006/112/KE ta’ 28 ta’ Novembru 2006 dwar is-sistema komuni ta’ taxxa fuq il-valur miżjud (ĠU L 347, 11.12.2006, p. 1).
         
            (3)  Id-Deċiżjoni ta’ Implimentazzjoni tal-Kummissjoni (UE, Euratom) 2015/2190 tal-25 ta’ Novembru 2015 li tawtorizza lill-Italja biex tuża ċerti stimi approssimattivi għall-kalkolu tal-bażi tar-riżorsi proprji tal-VAT (ĠU L 312, 27.11.2015, p. 24).